137
Babiloŋ isawey miɲey ga
1 Babiloŋ isawey miɲey ga ir goo,
waatoo kaŋ ir hongu Siyoŋ koyraa,
ir mma goro no din ir ga hẽe.
2 Koyraa gundoo ra ir nʼir kuntijey deeji tuuri buuney ga.
3 Zama no din ra, borey kaŋ koy nda ir tamtaray nee
kaŋ ir ma dooni don ngi se.
Ir torrokey nee ir ma ɲaali, i nee:
«Wa Siyoŋ dooni don ir se!»
4 Taka foo nda ir ga Abadantaa dooni don
labu waani ga?
5 Žerizalem, nda ay dirɲa ni,
yala ay kabe gumaa ma dirɲa agay!
6 Yala ay deenoo ma denji ay dankaa ga
nda ay mana honga ni,
nda ay mana Žerizalem daŋ ay ɲaaloo kul boŋ.
7 Abadantaa, honga Edom borey,
kaŋ Žerizalem zaaroo hane i nee:
«Wʼa tuusu, wʼa tuusu hala asaasoo ga.»
8 Woy-izoo kaŋ ti Babiloŋ, ni kaŋ ga kaa ka halacandi,
goy futaa kaŋ nʼnʼa tee ir se,
boraa duu gomni kaŋ ga nga cine tee ma ne.
9 Boraa duu gomni kaŋ ga ni izey zaa kʼi tutubu tondi ga.